ไฟแนนซ์ทูเดย์
โดย...ช.ชดา
30 ธ.ค. 2558

โดย...ช.ชดา
... 30 ธ.ค.นี้ เป็นวันสุดท้ายในการทำงานของปีนี้ สมชัย สัจจพงษ์ ปลัดกระทรวงการคลัง จะแถลงมาตรการการลงทุนปี 2559 ที่คลังยังไม่รู้ว่าจะมีอะไรเด็ดๆ ส่งท้ายปีเก่าบ้าง ต้องรอฟังว่ารายละเอียดจะเป็นอย่างไร
ส่วนมาตรการภาษี จูงใจเอกชนทำบัญชีเดียวจดทะเบียนกับสรรพากร ไม่ถูกสอบภาษีย้อนหลัง ให้สิทธิเอสเอ็มอี ลงทะเบียนไม่เสียภาษีปีแรก ที่คณะรัฐมนตรีเห็นชอบเมื่อวานนี้ ส่วนที่จะทำให้ประสบความสำเร็จได้ต้องขอความร่วมมือจากธนาคาร ต่อไปนี้หากยื่นบัญชีขอกู้แบงก์ไม่ใช่บัญชีเดียวกับที่เสียภาษี หากแบงก์ให้กู้ก็จะเอาผิดด้วย
น่าสงสัยว่าธนาคารจะรู้ได้อย่างไรว่าบัญชีที่มาขอกู้เงินจะเป็นบัญชีเดียวกับที่บริษัทส่งกรมสรรพากร นอกจากจะทำระบบเชื่อมโยงให้มองเห็นกันได้ ที่เจอมาคือผู้ประกอบการมักจะทำตัวเลขกำไรและกระแสเงินไหลเข้าออกให้มาก แต่ที่ยื่นเสียภาษีต้องทำกำไรให้น้อยหรือขาดทุนจะได้ไม่ต้องเสียภาษี
... ใครที่ยังไม่ได้ซื้อกองทุนรวมเพื่อหักลดหย่อนภาษี อย่าลืมวันนี้เป็นวันสุดท้ายที่จะซื้อได้ก่อนหมดเวลาทำการธนาคาร ไปซื้อหลังจากนั้นต้องไปรอหักลดหย่อนภาษีปีหน้า ส่วนภาษีช็อปปิ้ง ยังมีเวลาเลือกซื้อของได้อีก 1 วัน